b'\n_START_ARTICLE_\nPolitiets helikoptertjeneste\n_START_PARAGRAPH_\nPolitiets helikoptertjeneste er en avdeling i Oslo politidistrikt, og inng\xc3\xa5r i politi- og lensmannsetatens nasjonale bistandsressurser ved siden av Beredskapstroppen, Bombegruppen og Den Kongelige Politieskorte og Krise- og gisselforhandlertjenesten._NEWLINE_Tjenesten har base p\xc3\xa5 Oslo Lufthavn, men flytter til Politiets nasjonale beredskapssenter i 2020._NEWLINE_Avdelingen har tre helikoptre av typen Leonardo AW169, der det ene er en backupmaskin.\n_START_SECTION_\nFlymaskinene fra 2019\n_START_PARAGRAPH_\nI september 2016 kunngjorde justis- og beredskapsminister Anders Anundsen at Erna Solbergs regjering ville foresl\xc3\xa5 overfor Stortinget at det kj\xc3\xb8pes inn to nye, st\xc3\xb8rre helikoptre til politiet. Den 12. juli 2017 ble Leonardo AW169 valgt som nytt politihelikopter. 14. august 2017 bestilte Politidirektoratet tre helikoptre. To av dem ble levert i juni 2019. Disse er malt i \xc2\xabanonyme\xc2\xbb farger for ikke \xc3\xa5 bli oppdaget._NEWLINE_De forrige helikoptrene hadde en utholdenhet p\xc3\xa5 cirka to timer f\xc3\xb8r de m\xc3\xa5tte lande og fylle drivstoff.AW169 klarer cirka det dobbelte. Det er i stand til \xc3\xa5 flytte 750 kg nyttelast 250 nautiske mil. Med st\xc3\xb8rre rekkevidde og transportkapasitet vil helikoptertjenesten lettere kunne underst\xc3\xb8tte politidistriktene n\xc3\xa5r det trengs innsatspersonell._NEWLINE_De tre helikoptrene har en samlet pris p\xc3\xa5 313 millioner kroner, mens kontrakten inkludert ti \xc3\xa5rs drift og vedlikehold er verdt cirka 670 millioner kroner. Det er i tillegg inng\xc3\xa5tt opsjonsavtale p\xc3\xa5 ytterligere tre maskiner.'